钦定古今图书集成/历象汇编/庶征典/第116卷 > 魏
## 钦定古今图书集成/历象汇编/庶征典/第116卷 > 魏

### 明帝青龙二年地震

按：《魏志明帝本纪》：“青龙二年十一月，京师地震，从东
南来，隐隐有声，摇动屋瓦。”

### 景初元年地震

按《魏志明帝本纪》，景初元年“六月戊申，京师地震。”
按《晋书五行志》，“景初元年六月戊申，京都地震。是秋，
吴将朱然围江夏，荆州刺史胡质击退之。又公孙文
懿叛，自立为燕王，改年，置百官，明年讨平之。”

### 齐王芳正始二年地震

按：《魏志三少帝本纪》：“正始二年冬十二月，南安郡地
震。”

正始三年，地震。

按《魏志三少帝本纪》：“三年秋七月甲申，南安郡地震。”
按《晋书五行志》：“三年，魏郡地震。”

正始六年，地震。

按《魏志三少帝本纪》，“六年春二月丁卯，南安郡地震。”
按《晋书五行志》，“六年二月丁卯，南安郡地震。是时曹
爽专政，迁太后于永宁宫，太后与帝相泣而别，连年
地震，是其应也。”